CELEX: 32016D0351
Language: da
Date: 2016-03-04 00:00:00
Title: Rådets afgørelse (EU) 2016/351 af 4. marts 2016 om den holdning, der skal indtages på Den Europæiske Unions vegne i Verdenshandelsorganisationens Almindelige Råd vedrørende Jordans anmodning om en WTO-undtagelse i forbindelse med overgangsperioden til afskaffelse af landets eksportsubsidieprogram

11.3.2016   
            
            
               DA
            
            
               Den Europæiske Unions Tidende
            
            
               L 65/63
            
         RÅDETS AFGØRELSE (EU) 2016/351
   af 4. marts 2016
   om den holdning, der skal indtages på Den Europæiske Unions vegne i Verdenshandelsorganisationens Almindelige Råd vedrørende Jordans anmodning om en WTO-undtagelse i forbindelse med overgangsperioden til afskaffelse af landets eksportsubsidieprogram
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Unions funktionsmåde, særlig artikel 207, stk. 4, første afsnit, sammenholdt med artikel 218, stk. 9,
   under henvisning til forslag fra Europa-Kommissionen, og
   ud fra følgende betragtninger:
   
               (1)
            
            
               Ved artikel IX, stk. 3 og 4, i Marrakeshoverenskomsten om oprettelse af Verdenshandelsorganisationen (»WTO-overenskomsten«) fastsættes procedurerne for indrømmelse af undtagelser vedrørende de multilaterale handelsaftaler i WTO-overenskomstens bilag 1A, 1B eller 1C og bilagene hertil.
            
         
               (2)
            
            
               Den 27. juli 2007 blev Jordan indrømmet en forlængelse af den overgangsperiode, der er fastsat ved aftalen om subsidier og udligningsforanstaltninger (»SCM-aftalen«), til afskaffelse af deres eksportsubsidieprogram, som udgør hel eller delvis fritagelse for beskatning af overskuddet fra eksporten af visse varer. Denne forlængelse blev videreført frem til den 31. december 2013 med en afviklingsperiode, der ville udløbe den 31. december 2015, i overensstemmelse med procedurerne for videreførelse af forlængelser, jf. artikel 27, stk. 4, i SCM-aftalen, af overgangsperioden i henhold til nævnte aftales artikel 27, stk. 2, litra b), for visse udviklingslande.
            
         
               (3)
            
            
               I henhold til WTO-overenskomstens artikel IX, stk. 3, har Jordan indgivet en anmodning om en undtagelse fra sin afviklingsforpligtelse, der er fastsat i SCM-aftalens artikel 27, stk. 4, frem til den 31. december 2018 for så vidt angår deres eksportsubsidieprogram.
            
         
               (4)
            
            
               Indrømmelsen af undtagelsen vil ikke få negative følger for Unionens økonomiske eller handelsmæssige interesser og vil støtte Jordan i bestræbelserne på at håndtere de økonomiske udfordringer, landet står over for som følge af regionens vanskelige og ustabile politiske situation.
            
         
               (5)
            
            
               Det er derfor hensigtsmæssigt at fastlægge den holdning, der skal indtages på Unionens vegne i WTO's Almindelige Råd til støtte for Jordans anmodning om en undtagelse —
            
         VEDTAGET DENNE AFGØRELSE:
   Artikel 1
   Den holdning, der skal indtages på Den Europæiske Unions vegne i Verdenshandelsorganisationens Almindelige Råd, er at støtte Jordans anmodning om en undtagelse vedrørende en forlængelse af overgangsperioden til afskaffelse af landets eksportsubsidieprogram frem til den 31. december 2018 i overensstemmelse med betingelserne i anmodningen om undtagelse.
   Holdningen tilkendegives af Kommissionen.
   Artikel 2
   Denne afgørelse træder i kraft på dagen for vedtagelsen.
   
      Udfærdiget i Bruxelles, den 4. marts 2016.
      
         
            På Rådets vegne
         
         S.A.M. DIJKSMA
         
            Formand